尋真觀
作者：孔武仲
朝代：宋

paragraphs: 武皇車駕東南出，訪道求仙希萬一。
屏風九叠雲物清，意恐神仙藏此室。
羽章之館締構新，壇塲夜夜祈星辰。
蓬萊縹緲不可到，橋山一閉逾千春。
詠真之天在旁側，白晝潭心飛霹靂。
田收歳美龍亦閒，唯有濟瀹照空碧。
誰道尋真是女郎，朝飡松桂夜焚香。
明眸緑髩今何在，意已霞衣侍玉皇。